Document ID: /roh_data/filtered/fineweb-2-filterrobots_roh.jsonl.gz/45787

Da festas da Halloween a Seuol, la chapitala da la Corea dal Sid, èn passa 150 persunas mortas tar ina panica da massa en ina via laterala stretga. Radund 80 ulteriuras sajan vegnidas blessadas, per part grevamain. Quai rapporta l'agentura da novitads sidcoreana Yonhap.
En in quartier da sortida sajan fullas da glieud idas en ina via laterala stretga. Las giassas enturn il lieu da la disgrazia eran tenor rapports da perditgas usché fullanadas che las equipas da salvament han gì problems da vegnir al lieu.
Il president sidcorean Yoon Suk Yeol ha ordinà dad intercurir la tragedia da radent. Plinavant ha el ordinà ina malencurada naziunala.
Reacziuns internaziunalas
La disgrazia ha schoccà la cuminanza internaziunala. Uschia han tranter auter il chancelier tudestg Olaf Scholz, il president dals Stadis Unids Joe Biden sco er il president franzos Emmanuel Macron ed il primminister canadais Justin Trudeau condolà a las famiglias da las unfrendas e sincerà lur solidaritad cun la Corea dal Sid.
Naginas unfrendas svizras
Suenter la panica da massa en la chapitala sidcoreana n’ha il departament da l’exteriur EDA naginas infurmaziuns davart eventualas unfrendas svizras. La represchentanza svizra saja adina en contact cun las autoritads cumpetentas, uschia l’EDA. Il minister da l’exteriur Ignazio Cassis ha reagì en in tweet sin las «novitads terriblas da Seoul».